DA Den Europæiske Unions Tidende L 275/17

KOMMISSIONENS AFGØRELSE

af 6. august 2004

om oprettelse af en rådgivende gruppe for fødevarekæden, dyresundhed og plantesundhed

(2004/613/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab, og

ud fra følgende betragtninger:

(1) I sin hvidbog om nye styreformer i EU, som blev vedtaget den 25. juli 2001 (1), forpligter Kommissionen sig til at åbne op for politikplanlægningsprocessen for at få flere borgere og organisationer involveret i udformningen og gennemførelsen af EU's politikker.

(2) Kommissionen vedtog den 11. december 2002 en meddelelse om generelle principper og minimumsstandarder ved Kommissionens høring af interesserede parter (2) med det formål at sikre en ensartet afvikling af alle Kommissionens høringer og at gøre høringerne mere gennemsigtige.

(3) Det er nødvendigt for Kommissionen at høre og informere forbrugerne og de aktører inden for erhvervslivet, der har interesse i spørgsmål vedrørende mærkning af og præsentationsmåder for fødevarer og foder, fødevarers og foders sikkerhed, menneskers ernæring i forbindelse med fødevarelovgivningen, dyresundhed og -velfærd og plantesundhed.

(4) I henhold til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (3) skal offentligheden i forbindelse med udarbejdelse, evaluering og ændring af fødevarelovgivning høres på en åben og gennemskuelig måde enten direkte eller gennem repræsentative organer, bortset fra tilfælde, hvor det på grund af sagens hastende karakter ikke er muligt.

(5) I henhold til hvidbogen om fødevaresikkerhed, som Kommissionen vedtog den 12. januar 2000 (4), skal der oprettes en rådgivende komité for fødevaresikkerhed ved at strømline de eksisterende rådgivende komitéer (foranstaltning nr. 81).

(6) Den Rådgivende Komité for Levnedsmidler blev oprettet ved Kommissionens afgørelse 80/1073/EØF (5).

(7) Ved Kommissionens afgørelse 98/235/EF (6) blev der nedsat en række andre rådgivende komitéer med ansvar for emner vedrørende den fælles landbrugspolitik.

(8) De hidtidige erfaringer har vist, at der er behov for at omgruppere og omorganisere de eksisterende rådgivende komitéer med ansvar for spørgsmål vedrørende fødevarekæden samt dyrs og planters sundhed og at gøre dem mere effektive.

(9) Det er af afgørende betydning, at der indføres faste procedurer for høring af borgerne på europæisk plan i forbindelse med udarbejdelse, evaluering og ændring af Fællesskabets fødevarelovgivning.

(10) På baggrund af behovet for en samlet strategi for fødevarekæden, dyresundhed og plantesundhed med henblik på at beskytte forbrugerne er det vigtigt, at høringssystemerne anvendes til alle spørgsmål, der er af relevans for fødevarelovgivningen, herunder aspekter af mærkning af og præsentationsmåder for fødevarer og foder, fødevarers og foders sikkerhed, menneskers ernæring i forbindelse med fødevarelovgivningen, dyresundhed, herunder spørgsmål vedrørende dyrevelfærd, forskellige plantesundhedsspørgsmål såsom plantebeskyttelse, plantebeskyttelsesmidler og restkoncentrationer heraf, betingelserne for handel med frø og formeringsmateriale samt biologisk mangfoldighed, herunder også industriel ejendomsret og dermed forbundne spørgsmål.

(11) Høringerne omfatter et meget bredt emneområde og dermed mange berørte parter, og for at sikre, at de faste høringsprocedurer er effektive, må borgerne høres gennem de organer, der repræsenterer interesser vedrørende fødevarekæden samt dyrs og planters sundhed på europæisk plan, selvom det dog fortsat altid skal være muligt at høre borgerne direkte.

(12) De berørte aktører i samfundsøkonomien, herunder også forbrugersammenslutningerne i medlemsstaterne, har oprettet organisationer på EU-niveau, som arbejder for at sikre, at de interesser, der knytter sig til fødevarekæden samt dyre- og plantesundhed, er repræsenteret på europæisk plan.

(13) Kvaliteten af høringsprocedurerne er afhængig af, at Kommissionen og de repræsentative organer på europæisk plan kan udveksle synspunkter direkte inden for rammerne af strukturerede møder i en rådgivende gruppe, især når der er tale om Kommissionens arbejdsprogram på fødevareområdet.

(14) Af hensyn til den praktiske tilrettelæggelse af møderne bør den rådgivende gruppe være begrænset til en passende størrelse; interesserne vedrørende fødevarekæden samt dyre- og plantesundhed skal dog være repræsenteret på behørig vis. Eftersom gruppen først og fremmest vil blive hørt om Kommissionens arbejdsprogram, er det af afgørende betydning, at gruppen har deltagelse af de repræsentative organer, der bedst er i stand til at varetage de almindelige interesser vedrørende fødevarekæden samt dyre- og plantesundhed på europæisk plan.

(15) For at sikre effektivitet og åbenhed i gruppens arbejde giver reglerne for dennes virkemåde mulighed for at afholde arbejdsgruppemøder, der om nødvendigt kan udvides til andre interesserede personer eller organer.

(16) Af hensyn til klarheden bør afgørelse 80/1073/EØF ophæves —

TRUFFET FØLGENDE AFGØRELSE:

Artikel 1

Der nedsættes ved Kommissionen en rådgivende gruppe for fødevarekæden, dyresundhed og plantesundhed, i det følgende benævnt »gruppen«.

Artikel 2

Kommissorium

1. Kommissionen hører gruppen om sit arbejdsprogram på følgende områder:

— sikkerhed ved fødevarer og foder

— mærkning af og præsentationsmåder for fødevarer og foder

— menneskers ernæring i forbindelse med fødevarelovgivningen

— dyresundhed og -velfærd

— spørgsmål vedrørende plantebeskyttelse, plantebeskyttelsesmidler og restkoncentrationer heraf samt betingelserne for handel med frø og formeringsmateriale, herunder også biologisk mangfoldighed, industriel ejendomsret og dermed forbundne spørgsmål.

2. Kommissionen kan desuden høre gruppen om enhver foranstaltning, som den ser sig foranlediget til at træffe eller foreslå på disse områder.

Artikel 3

Sammensætning

1. Gruppen består af repræsentanter for repræsentative organer på europæisk plan; den kan højst have 45 medlemmer. Disse organer skal have til formål at varetage interesser på de i artikel 2, stk. 1, nævnte områder og opfylde følgende kriterier: De varetager almene interesser, de repræsenterer interessenter i alle eller størstedelen af medlemsstaterne, og de er oprettet som permanente organer på fællesskabsniveau med direkte adgang til deres medlemmers ekspertise og har dermed mulighed for at reagere velkoordineret og hurtigt.

2. Senest en måned efter datoen for vedtagelse af denne beslutning opfordrer Kommissionen organerne til inden for en frist på en måned at tilkendegive deres interesse, såfremt de ønsker at deltage i gruppen, idet de skal godtgøre at have tilstrækkelig interesse i gruppens arbejde og redegøre for, hvorledes de opfylder ovennævnte kriterier.

3. Kommissionen udpeger de organer, der bedst opfylder ovennævnte kriterier, og udarbejder en liste med deres navne; listen offentliggøres i Den Europæiske Unions Tidende.

4. Hvert enkelt udpeget organ er ansvarligt for at koordinere sine egne hørings- og informationsaktiviteter, så det pågældende organ kan fremlægge synspunkter, der i videst mulig udstrækning er repræsentative for de interesser, organet repræsenterer.

Artikel 4

Organisatorisk praksis

1. Gruppen mødes som hovedregel to gange om året på Kommissionens hjemsted, samt når Kommissionen finder det nødvendigt.

2. Der kan nedsættes arbejdsgrupper til behandling af specifikke spørgsmål på grundlag af et af gruppen fastsat mandat eller efter behov.

3. Kommissionen kan, når det er hensigtsmæssigt og påkrævet, indbyde eksperter eller observatører, herunder repræsentative organer i tredjelande, til at deltage i gruppens eller dennes arbejdsgruppers arbejde.

4. Gruppen og dennes arbejdsgrupper træder sammen i den form, Kommissionen bestemmer, og efter indkaldelse fra denne. Kommissionen varetager formandskabet.

5. Gruppen fastsætter selv sin forretningsorden på grundlag af et udkast fra Kommissionen. Sekretariatsopgaverne i forbindelse med gruppens og dennes arbejdsgruppers møder og andre aktiviteter varetages af Kommissionen.

6. Kommissionen offentliggør resultaterne af gruppens arbejde.

Artikel 5

Tavshedspligt

Medlemmerne af gruppen, eksperter, der gøres brug af på ad hoc-basis, samt enhver anden person, der indbydes til gruppens møder som observatør, er forpligtet til ikke at viderebringe oplysninger, de har modtaget i forbindelse med arbejdet i gruppen eller dennes arbejdsgrupper, når de af Kommissionen er blevet gjort opmærksomme på, at disse oplysninger er fortrolige. I sådanne tilfælde kan Kommissionen beslutte, at kun gruppens medlemmer skal modtage oplysningerne og deltage i møderne.

Artikel 6

Afsluttende bestemmelse

Kommissionens afgørelse 80/1073/EØF om nye vedtægter for Den Rådgivende Komité for Levnedsmidler ophæves.

Artikel 7

Ikrafttræden

Denne afgørelse træder i kraft på dagen for offentliggørelsen i Den Europæiske Unions Tidende.

Udfærdiget i Bruxelles, den 6. august 2004. På Kommissionens vegne David BYRNE Medlem af Kommissionen

(1) KOM(2001) 428 endelig.

(2) KOM(2002) 704 endelig.

(3) EFT L 31 af 1.2.2002, s. 1. Ændret ved forordning (EF) nr. 1642/2003 (EUT L 245 af 29.9.2003, s. 4).

(4) KOM(1999) 719 endelig.

(5) EFT L 318 af 26.11.1980, s. 28.

(6) EFT L 88 af 24.3.1998, s. 59.